**Gwasanaethau Rheoliadol a Rennir – Cynghorau Caerdydd, Bro Morgannwg a Phen-y-bont ar Ogwr. Sefydliadau Cathdai – Amodau Trwydded**

**Cyflwyniad**

* 1. Oni bai y nodir yn wahanol, mae’r amodau hyn yn berthnasol i bob adeilad ac ardal y mae gan gathod fynediad iddynt ac/ neu sy’n cael eu defnyddio mewn perthynas â lletya cathod.

\*\* Mae’r defnydd o’r term ‘uned’ yn cyfeirio at ardaloedd lle mae cathod yn cysgu ac yn ymarfer ynddynt

**Arddangos Trwydded**

* 1. Rhaid i gopi o’r drwydded a’i hamodau gael ei harddangos i’r cyhoedd mewn safle amlwg ac addas yn y sefydliad lletya, arno neu yn yr ardal.

**Adeiladu**

Cyffredinol

* 1. Rhaid i’r sefydliad bob amser gael ei gynllunio a’i weithredu yn unol â chynllun wedi’i gymeradwyo, a’i atodi i’r drwydded. Cyn gwneud unrhyw newidiadau, rhaid cyflwyno cynlluniau i swyddog trwyddedu’r awdurdod lleol a’u cymeradwyo ganddo.
	2. Rhaid adeiladu pob uned newydd ar seiliau concrit â chwrs atal lleithder i Safonau Rheoliadau Adeiladau. Dylai’r llawr wyro i 1 mewn 80 o leiaf (Gweler 15)
	3. Dylai’r holl bren allanol fod yn llyfn, a dylid ei drin yn briodol i’w atal rhag pydru. Dim ond nwyddau diwenwyn i anifeiliaid y dylid eu defnyddio.
	4. Dylai pob arwyneb mewnol a ddefnyddir i adeiladu waliau, lloriau, parwydydd, drysau a fframiau drws fod yn llyfn, yn wydn ac yn anhreiddiadwy. Ni ddylai unrhyw ran o’r adeiladwaith ymestyn allan, neu fod ag ymylon garw allai achosi anaf.
	5. Rhaid inswleiddio ardaloedd cysgu’r unedau fel nad ydynt yn rhy oer neu’n rhy gynnes.
	6. Dylai deunydd ffensio fod yn ddiogel.
	7. Rhaid adeiladu mewn ffordd sy’n sicrhau diogelwch y gath.
	8. Dylid rhoi to ar bob ardal y mae’r cathod yn rhydd i grwydro ynddynt. (Gweler 17)

Muriau

* 1. Rhaid i’r waliau y mae cathod yn dod i gyffwrdd â nhw fod o ddeunyddiau llyfn ac anhreiddiadwy, ac yn hawdd i’w golchi. Lle mae’r waliau wedi’u gwneud o goncrit neu flociau adeiladu eraill, rhaid eu selio i’w gwneud yn llyfn ac anhreiddiadwy, a’i hail-selio yn ôl yr angen.
	2. Dylid rhoi cilfwâu rhwng adrannau fertigol a llorweddol. Os yw hynny’n anymarferol mewn safleoedd sy’n bodoli eisoes, dylid selio pob uniad.
	3. Rhaid rhoi rhwystrau atal tisian ar hyd unrhyw fwlch rhwng unedau sy’n llai na 625mm (2 droedfedd).

Lloriau a seiliau concrit

* 1. Dylai sail concrit a llawr pob adeilad ac uned fod wedi’i wneud o ddeunyddiau llyfn, anhreiddiadwy, ac yn hawdd i’w olchi. Ymhob cathdy newydd, dylai’r llawr gynnwys croen atal lleithder.
	2. Dylai lloriau’r unedau a’r ardaloedd ymarfer unigol gael eu hadeiladu a’u cynnal a’u cadw yn y fath gyflwr fel eu bod yn atal pyllau rhag cronni. (Gweler amod 4)

Nenfydau a thoeau

* 1. Dylid medru golchi a diheintio nenfydau’n hawdd.
	2. Dylid rhoi gorchudd o rwyll a deunydd anhydraidd dros bob ardal ymarfer a’r coridor diogelwch, a dylai rhan ohono fod yn lled dryloyw.

Drysau

* 1. Dylai pob drws fod yn ddigon cryf i wrthsefyll cael eu taro a’u crafu, a dylid bod modd eu cloi’n ddiogel.
	2. Lle mae’r ymylon yn fetel, ni ddylai fod perygl o achosi anaf i’r gath.
	3. Dylid cymryd camau priodol wrth adeiladu i atal clefydau heintus rhag lledaenu, yn enwedig drwy heintiad defnynnol.

Ffenestri

* 1. Dylai pob ffenestr sy’n achosi perygl fod yn amhosibl dianc ohoni ar bob adeg.

Draeniau

* 1. Rhaid i’r ceginau fod wedi’u cysylltu â’r brif system ddraeniau, neu system waredu carthffosiaeth leol gymeradwy.

Goleuo

* 1. Pan mae’n olau yn ystod y dydd, rhaid darparu golau yn yr ardaloedd ymarfer a chysgu fel bod pob rhan yn gwbl weladwy. Lle mae’n ymarferol, golau naturiol ddylai hyn fod.
	2. Rhaid darparu golau ychwanegol digonol drwy’r sefydliad i gyd.

Awyru

* 1. Dylid awyru’r holl ardaloedd mewnol heb achosi gormod o ddrafftiau lleol yn yr ardal gysgu.

**Nifer yr Anifeiliaid**

Nifer y Cathod a Ganiateir

* 1. Mwyafswm y cathod y gellir eu cadw ar unrhyw un adeg yw (I’W BENDERFYNU GAN YR AWDURDOD LLEOL). Bydd y nifer a ganiateir yn cael ei arddangos yn glir ar y drwydded.
	2. Dylai pob cath gael ei huned ei hun ar wahân, ond gall cathod o’r un cartref rannu uned o faint digonol gyda chydsyniad ysgrifenedig eu perchennog.
	3. Gellir darparu Unedau Cadw i roi llety dros dro i gath am ddim mwy na 24 awr. Rhaid i loriau unedau sy’n bodoli’n barod fod yn 9 troedfedd sgwâr o leiaf. Mewn unedau sy’n cael eu hadeiladu o’r newydd, dylai’r llawr fod yn 12 troedfedd sgwâr o leiaf. Rhaid i’r unedau cadw fod yn 3 troedfedd (0.9m) o uchder o leiaf.
	4. Ni chaniateir i anifeiliaid ar wahân i gathod gael llety yn y cyfleusterau trwyddedig heb ganiatâd ysgrifenedig yr awdurdod lleol.
	5. Rhaid i unrhyw gathod strae a dderbynnir gan y cathdy gael eu cadw mewn ardal ar wahân i’r cathod sy’n lletya.

Maint yr uned, ei chynllun a’r cyfleusterau ymarfer.

* 1. Mewn adeiladau newydd, rhaid i bob uned fod ag ardal gysgu ac ardal ymarfer ynghlwm wrthi, sy’n benodol i bob uned unigol.
	2. Rhaid i bob uned sy’n cael ei hadeiladu o’r newydd gael ardal gysgu o 0.85 metr sgwâr (9 troedfedd sgwâr) o leiaf ar gyfer un gath, 1.5 metr sgwâr (16 troedfedd sgwâr) ar gyfer dwy gath, ac 1.85 metr sgwâr (20 troedfedd sgwâr) ar gyfer hyd at bedair cath.

\*\*Gellir dynodi unedau fel rhai addas ar gyfer nifer penodol o gathod, mwy na phedair, yn ôl disgresiwn yr awdurdod trwyddedu.

* 1. Rhaid i’r unedau fod yn 1.8m (6 troedfedd) o uchder o leiaf yn fewnol.
	2. Dylai’r ardal gysgu fod o leiaf 3 troedfedd (91cm) o uchder mewn unedau sy’n bodoli eisoes, ac yn 4 troedfedd (1.22m) mewn adeiladau newydd.
	3. Rhaid darparu gwelyau addas a chyffyrddus i’r cathod y gellir eu golchi a’u diheintio yn hawdd ac yn ddigonol. Ni ddylid rhoi’r gwelyau lle mae drafftiau. Dylid gwirio’r gwelyau’n ddyddiol, a dylid eu cadw’n lân, yn sych ac yn rhydd o barasitiaid.
	4. Rhaid i bob uned sy’n cael ei hadeiladu o’r newydd gael ardal ymarfer o 1.7 metr sgwâr (18 troedfedd sgwâr) o leiaf ar gyfer un gath; 2.23 metr sgwâr (24 troedfedd sgwâr) ar gyfer dwy gath a 30 troedfedd sgwâr ar gyfer hyd at bedair cath.
	5. Rhaid i’r unedau agor allan i goridorau diogel neu ardaloedd diogel eraill fel na all y cathod ddianc o’r safle.
	6. Ni ddylid defnyddio’r ardaloedd ymarfer fel rhai i’r cathod gysgu ynddynt.
	7. Dylai bod modd i’r cathod fynd i’r ardal ymarfer yn rhydd ac yn uniongyrchol.

Hyfforddiant

* 1. Dylid darparu polisi hyfforddi ysgrifenedig. Rhaid dangos bod hyfforddiant staff systematig wedi cael ei gynnal.
	2. Rhaid i gyfleusterau gwresogi fod ar gael yn yr uned a’u defnyddio yn ôl gofynion y gath unigol.
	3. Rhaid bod y gath yn gallu mwynhau tymheredd o 10°c (50°F) o leiaf mewn rhan o’r ardal gysgu.
	4. Mewn unedau ynysig dylai fod modd cynnal y tymheredd ar lefel sy’n addas i amodau’r gath ac yn ddibynnol ar gyngor milfeddyg.

Glanweithdra

* 1. Dylid cadw pob uned, coridor, ardal gyffredin, cegin ac ati yn lân ac yn rhydd o faw a llwch sy’n casglu. Dylid eu cadw yn y fath fodd fel bod modd rheoli clefydau a chadw cathod yn gyfforddus.
	2. Dylid golchi pob uned sydd â chath ynddi, bob dydd. Dylid symud yr holl garthion a’r deunydd wedi’i faeddu o bob ardal a ddefnyddir gan gathod o leiaf unwaith y dydd ac yn fwy aml os bydd angen.
	3. Dylid cadw’r ardaloedd lle mae gwelyau yn lân ac yn sych.
	4. Dylid darparu hambwrdd ar gyfer carthion y gath mewn man addas bob amser. Dylai fod yn hawdd i’w lanhau ac yn anhydraidd. Dylid gwagio a golchi’r rhain unwaith y dydd o leiaf, ac fel bo angen yn ystod y dydd os gwelir eu bod wedi’u baeddu’n fwy nag arfer. Dylid rhoi deunydd addas i lawr i’r gath faeddu arno.
	5. Rhaid i bob uned gael ei glanhau’n drwyadl, ei diheintio a’i sychu ar ôl i gath adael. Rhaid glanhau a diheintio pob gwely a deunyddiau eraill yr adeg honno.
	6. Dylid darparu cyfleusterau i dderbyn, storio a gwaredu gwastraff yn briodol. Dylid gwahanu gwastraff clinigol sy’n deillio o drin cathod â chlefydau heintus, yn ofalus. Dylid cael gwared ar wastraff o’r fath yn derfynol, drwy ei losgi.
	7. Dylid cymryd camau i leihau’r peryglon sy’n codi o lygod mawr, pryfed a phlâu eraill o fewn y sefydliad.

Cyflenwadau Bwyd a Dŵr

* 1. Dylai pob cath gael ei bwydo’n ddigonol â bwyd addas. Dylid cynnig o leiaf ddau bryd o fwyd y dydd, tua 8 awr ar wahân. Dylai dŵr glân fod ar gael bob amser, a’i newid yn ddyddiol neu pan fod angen yn ystod y dydd.
	2. Dylid bod modd golchi a diheintio cynhwysion bwyta ac yfed yn hawdd, a dylid eu cynnal a’u cadw mewn cyflwr glân. Gellir defnyddio llestri bwyta tafladwy hefyd.
	3. Dylid golchi neu waredu cynhwysion bwyta ar ôl pob pryd bwyd.
	4. Dylid golchi cynhwysion yfed o leiaf unwaith y dydd.

Cyfleusterau Cegin

* 1. Dylid darparu cyfleusterau ar wahân, wedi'u hadeiladu a’u cynnal a’u cadw yn lân, ar gyfer storio a pharatoi bwyd ar gyfer y cathod.
	2. Rhaid darparu oergelloedd lle y mae cig amrwd a chig wedi’i goginio yn cael ei gadw, a rhaid osgoi unrhyw bosibilrwydd o halogi bwyd.
	3. Rhaid darparu sinc gyda dŵr oer a chynnes i olchi offer paratoi bwyd a llestri bwyta ac yfed. Rhaid darparu basn ymolchi dwylo ar wahân gyda dŵr oer a chynnes at ddefnydd staff.
	4. Rhaid darparu cynhwysion ar gyfer storio bwyd, a dylent fod o’r fath wneuthuriad, a’u cadw mewn cyflwr cystal fel eu bod yn atal pryfed a phlâu eraill.

Rheoli Clefydau a Brechu

* 1. Rhaid cymryd camau digonol i atal a rheoli clefydau heintus ac ymledol a pharasitiaid rhag lledaenu ymhlith y cathod, y staff ac ymwelwyr.
	2. Rhaid dangos prawf bod gan y cathod sy’n lletya neu sy’n byw yn y llety, frechiadau cyfredol yn erbyn enteritis cathod, clefydau anadlol ymhlith cathod neu unrhyw glefyd perthnasol arall. Dylai’r cwrs o frechu fod wedi ei gwblhau o leiaf bedair wythnos cyn i’r gath ddechrau lletya, neu yn unol â chyfarwyddiadau’r gwneuthurwr. Dylai’r cofnod fod y prawf hwn wedi’i ddarparu gael ei gadw ar y safle drwy gydol yr amser y mae’r gath yn lletya.
	3. Dylid cael cyngor gan filfeddyg os bydd arwyddion o glefyd, anaf neu salwch. Os yw cath yn sâl neu wedi ei anafu, dylid dilyn cyfarwyddiadau a roddwyd gan filfeddyg ar sut i’w drin, yn fanwl gywir.
	4. Rhaid cadw blwch cymorth cyntaf llawn sy’n addas i’w ddefnyddio ar gathod ar y safle bob amser, mewn lle hygyrch.

Cyfleusterau Ynysu

* 1. Dylid darparu cyfleusterau ynysu.
	2. Mewn cathdai sy’n bodoli eisoes, dylai’r cyfleusterau ynysu gydymffurfio â’r gofynion lletya eraill, ond rhaid iddynt fod ar wahân ac wedi’u hynysu oddi wrth y prif unedau. Rhaid iddynt fod yn 3 metr (10 troedfedd) o leiaf. (Gweler rheoli tymheredd hefyd).
	3. Dylid darparu cyfleusterau digonol i atal clefydau heintus rhag lledaenu rhwng yr unedau ynysu a’r unedau eraill.
	4. Dylid golchi dwylo ar ôl gadael y cyfleusterau ynysu, cyn ymweld â’r unedau eraill.

Cofrestr

* 1. Dylid cadw cofrestr o bob cath sy’n lletya. Dylai’r wybodaeth sy’n cael ei chadw gynnwys y canlynol: -
* Dyddiad cyrraedd
* Enw’r gath, unrhyw system adnabod fel rhif microsglodyn neu datŵ
* Disgrifiad, brîd, oedran a rhyw'r gath
* Enw, cyfeiriad a rhif ffôn y perchennog neu’r ceidwad
* Enw, cyfeiriad a rhif ffôn y cyswllt yn ystod y cyfnod lletya
* Enw, cyfeiriad a rhif ffôn milfeddyg y gath
* Dyddiad disgwyl gadael a dyddiad gadael
* Gofynion iechyd, lles a maetheg
	1. Rhaid cadw’r gofrestr am leiafswm o 24 mis, ac ar gael yn y fath fodd fel bod swyddog awdurdodedig yn gallu cael gafael ar y wybodaeth yn hawdd.
	2. Os yw’r cofnodion ar gyfrifiadur, rhaid cadw copi wrth gefn. Rhaid i’r gofrestr hefyd fod ar gael i aelodau allweddol o staff y sefydliad ar bob adeg.

Adnabod unedau

* 1. Dylid cofnodi pob uned (e.e. eu rhifo) yn glir, a bod system yn ei lle sy’n sicrhau bod gwybodaeth berthnasol am y gath yn yr uned honno ar gael yn hawdd.

Goruchwylio

* 1. Rhaid i berson addas a phriodol fod ar gael bob amser i oruchwylio a delio ag argyfyngau pan fydd cathod yn lletya ar y safle.
	2. Dylid ymweld â’r cathod yn rheolaidd fel bo’r gofyn o ran eu hiechyd, eu diogelwch a’u lles.

Rheolau Tân

* 1. Rhaid cymryd camau priodol i warchod y cathod rhag ofn bod tân neu argyfyngau eraill.
	2. Rhaid llunio cynllun gadael adeilad mewn argyfwng priodol a gweithdrefn i rybuddio am dân, a rhoi copi ohonynt yn y safle i ymwelwyr eu gweld. Rhaid i hyn gynnwys cyfarwyddiadau ynglŷn â lle y dylid symud cathod yn achos tân neu argyfwng arall.
	3. Rhaid darparu offer ymladd tân yn unol â chyngor gan y Swyddog Atal Tân.
	4. Rhaid cynnal a chadw gosodiadau a chyfarpar trydanol mewn cyflwr diogel. Rhaid rhoi dyfais torri cerrynt trydanol ymhob bloc o unedau.
	5. Ni ddylid rhoi offer gwresogi mewn lleoliad, neu eu gosod mewn modd allai greu perygl o dân, neu berygl i gathod.
	6. Dylid cymryd camau i sicrhau nad oes gormod o wres yn cronni mewn un man, allai achosi tân.
	7. Rhaid bod modd seinio larwm yn hawdd yn achos tân neu argyfwng arall.